יעוז סבר

ממוזער|סבר מארח את שר האוצר יאיר לפיד ברעננה
יעוז סבר (נולד ב-21 במאי 1979) כיום איש עסקים וסופר, לשעבר עיתונאי, איש תקשורת ויחסי ציבור ישראלי. משמש כמנכ״ל חברת הייעוץ הבינלאומית AGC המקשרת חברות טכנולוגיה ישראליות עם לקוחות באיחוד האמירויות ועוסקת בפיתוח עסקי וייעוץ. מכהן כיו״ר לשכת המסחר ישראל - המפרץ הפרסי. בשנת 2025 צורף לקואליציה לביטחון אזורי, קואליציה של כמאה אנשי ביטחון, כלכלה, ודיפלומטיה ישראלים התומכים בהסדרים אזורים ברוח ״מגן אברהם״.

שימש בעבר כראש יחידת התקשורת במשרד הביטחון וכדובר עיריית רעננה.

בעבר היה עורך ותחקירן במעריב, שם חשף את סיפור טנק הצוערים.

באוגוסט 2021 יצא ספר הביכורים שלו, בית משותף, מותחן המתרחש ברעננה. ספרו השני, "דובאי. אהובתי", יצא בפברואר 2023, רומן המתרחש בישראל, ארצות הברית ואיחוד האמירויות.

ביוגרפיה
ממוזער|סבר עם יו״ר קרן ההשקעות הלאומית באמירויות (ADIA), באדר אל עולמה
ממוזער|סבר, שלישי מימין, מעניק את תואר להקת כל הזמנים למשינה, על גג בית מעריב ב-2005. ראשון משמאל, שותפו לעריכת הפרויקט, בן קפלן.
סבר נולד בירושלים. הוא נינו של רפאל סברדלוב, ממקימי רמת גן והגימנסיה הרצליה, איש העלייה השנייה.

למד בבית הספר לילדים מחוננים "אופק" בירושלים, בבית הספר היסודי בית הכרם ובתיכון ליד האוניברסיטה בירושלים (לידה). שירת ביחידה הטכנולוגית מפא"ת בסוף שנות התשעים ולאחר מכן החל בקריירת עיתונות בעיקר בקבוצת מעריב.
שימש ככתב ספורט, סיקר את מכבי והפועל תל אביב ובאמצע העשור חשף את חוזי מכבי תל אביב עם רשות השידור. לאחר מכן היה לעיתונאי שחשף את דבר מחלתו של מאמן הכדורסל רלף קליין, בראיון בלעדי. בשנת 2005 ערך תחקיר נרחב על פרשיית הסמים של אולסי פרי, שהסעירה את המדינה בראשית שנות השמונים. בתחקיר ערך שחזור כרונולוגי של אותו אירוע בו פרי לא הגיע למשחק בית של מכבי תל אביב נגד ריאל מדריד בשל סמים. חשף ביחד עם העיתונאי אופיר ברק את פרשת חברות הקש של בעלי הפועל תל אביב לשעבר, שאול אייזנברג. ככתב ראשי ברשת זמן מעריב, עסק בנושא כתיבת העיתונאים על עצמם והיה הראשון שראיין את פרשנית התקשורת ולווט אנדרגראונד, עוד לפני שהתברר כי מדובר בעיתונאית דבורית שרגל.

בהמשך חשף את סיפורו של טנק הצוערים, סיפור הקמתה של יחידת דובדבן ועוד.

בשנת 2005 יזם וערך את גיליון "להקת כל הזמנים" של מעריב, בצוותא עם איש מעריב בן קפלן, בשיתוף עם ערוץ 24 והעורך יואב קוטנר. בהשתתפות הקהל נבחרה להקת משינה למקום הראשון וכוורת למקום השני. התואר הוענק על גג בית מעריב למשינה על ידי עורך העיתון, אמנון דנקנר, והבעלים עופר נמרודי.
ממוזער|סבר עם שר החינוך נפתלי בנט ברעננה
בשנת 2006 מונה לעורך במקומון זמן תל אביב מבית מעריב ולאחר מכן לעורך פרויקטים מיוחדים ברשת כולה ולאחראי על בניית אתרי האינטרנט של הרשת. בשנת 2007 מונה לעורך ראשי של עיתון "זמן השרון" במעריב. במקביל ערך את מוספי החג המיוחדים של הרשת.
בהמשך מונה במקביל גם לעורך הפובליציסטיקה ועורך יום חמישי במוסף השבת של מעריב. לאורך התקופה שימש כאיש האוכל ומבקר מסעדות ברשת, והיה בעלים של מספר מדורי אוכל בעיתוני הקבוצה. ב-2009–2010 ערך גם את מוספי החג של רשת מעריב כולה, בהם מוספי יום הכיפורים, יום העצמאות, פסח ועוד.

בשנת 2010 ערך לרגל יום השואה את היומנים שהשאיר סבו, יעקב חברטובסקי, ניצול שישה מחנות השמדה, ״שישה שערים לגיהנום". היומנים התפרסמו בפרויקט נרחב של כלל עיתוני מעריב ליום השואה באותה שנה ובאתר הקבוצה nrg.

לאחר פרישתו ממעריב, ב-2010, פתח חברת תקשורת, סבר הופר תקשורת ואסטרטגיה, שיעצה לגופים פרטים וציבורים, אנשי ציבור ופוליטיקאים.

בשנת 2014 שימש כדובר קמפיין הבחירות של זאב בילסקי, לשעבר יו"ר הסוכנות היהודית וחבר כנסת, לראשות עירית רעננה.
ממוזער|יו״ר לשכת המסחר ישראל המפרץ, יעוז סבר, מגיש קוראן מתנה לשייח׳ עלי
משנת 2010 כתב טור אישי בידיעות תל אביב ספורט (עד שנת 2012). משנת 2013 עד שנת 2015 ערך והגיש את תוכנית האקטואליה "תיק סגור" ברדיו 106 הבינתחומי. כותב מפעם לפעם טורים בנושא תקשורת באתרי העין השביעית ואייס. בשנת 2013 מכר את חלקו בחברת סבר הופר ובראשית שנת 2014 נבחר לדובר עיריית רעננה וראש אגף תקשורת והסברה של העירייה. מאז משמש כחבר הנהלת העיר, ראש אגף תקשורת ודובר העירייה. בשנת 2015 נבחר להנהלת איגוד דוברי הרשויות בישראל. בשנת 2016 התפרסם הספר ״לכל רחוב יש שם״ הסוקר את רחובות העיר רעננה, אותו כתב בין היתר ביחד עם הסופרת נורית חליף.
בשנת 2021 התפרסם סיפור שכתב במסגרת קובץ סיפורים קצרים הנקרא "כשהיינו ילדים", שיצא לאור בהוצאת סער. הקובץ כולל אנשי ציבור מוכרים ובהם הוטרינר רפי קישון והשר לשעבר רן כהן. באוגוסט 2021 יצא מותחן הבכורה שלו, בית משותף, ספר המבוסס על חוויותיו כדובר עירייה, עיתונאי ואיש תקשורת, המספר על תעלומת רצח ברעננה.

ספרו השני, "דובאי. אהובתי", סיפור אהבה המתרחש במקביל בישראל, ארצות הברית ואיחוד האמירויות, ומבוסס על ילדותו בירושלים ועסקיו בדובאי, יצא לאור בפברואר 2023.

סבר מתנדב בארגונים שונים ובין היתר מנחה את הסכת של אוהדי קבוצת ברצלונה בישראל, אחד ההסכתים הפופולריים בישראל, הסכת בלאו גרנה מבית בארסה מניה.

ביולי 2017 הודיע על כוונתו לסיים את תפקידו לראש העירייה זאב בילסקי. שימש לאחר מכן כר׳ יחידת התקשורת במשרד הביטחון.

בשנת 2019 עבר לעולם העסקים ולאחר ששימש כמנכ״ל חברת ההייטק DA, פתח את חברת הייעוץ My Team, העוסקת בייעוץ לחברות הייטק ובחיבור טכנולוגיה ישראלית לאיחוד האמירויות. לימים הפכה החברה לחברת הייעוץ הגלובלית Accord Global Consultants (AGC), העוסקת בייעוץ ופיתוח עסקי בינלאומי.

סבר הוא בוגר האוניברסיטה הפתוחה במדע המדינה ותואר שני בשיווק פוליטי מהמרכז הבינתחומי הרצליה. נשוי לשירה, ואב לשלושה ילדים. מתגורר ברעננה. משרת במילואים ביחידת דובר משרד הביטחון.

קישורים חיצוניים

הערות שוליים

קטגוריה:דוברים ישראלים
קטגוריה:יועצי תקשורת ישראלים
קטגוריה:עורכים ישראלים
קטגוריה:בוגרי בית הספר היסודי בית הכרם
קטגוריה:בוגרי התיכון ליד האוניברסיטה
קטגוריה:בוגרי האוניברסיטה הפתוחה
קטגוריה:רעננה: אישים
קטגוריה:סגל מעריב
קטגוריה:תחקירנים ישראלים
קטגוריה:מנכ"לים ישראלים
קטגוריה:יועצים ישראלים
קטגוריה:עיתונאים ישראלים
קטגוריה:חיילי מפא"ת
קטגוריה:ישראלים שנולדו ב-1979